La insuficiència de les pluges esdevingudes en la capçalera dels principals rius de les conques internes de Catalunya ha determinat una important reducció de les reserves d'aigua contingudes en els embassaments, la qual cosa fa preveure, si es manté la situació actual, que es puguin produir problemes en la satisfacció adequada de les demandes d'aigua per a l'abastament de poblacions, sobretot en les zones costaneres.
Particularment, la incidència de l'actual situació minora de forma creixent la garantia del subministrament dels àmbits territorials abastats per l'embassament de Boadella, en el riu Muga, pels embassaments integrats en el sistema Sau-Susqueda-Pasteral, en el riu Ter, i pels embassaments de la Llosa de Cavall, Sant Ponç i la Baells, a la conca del Llobregat.
Per tal d'assegurar al màxim els usos de l'aigua per a l'abastament de població i altres usos declarats prioritaris per la llei, a les comarques de Catalunya, resulta imprescindible adoptar amb immediatesa les mesures correctores que intensifiquin l'estalvi i un aprofitament encara més eficient de l'aigua emmagatzemada fins que els embassaments recuperin els nivells necessaris.
Per fer front a situacions de necessitat provocades per sequeres extraordinàries, l'article 12.2.c) de la Llei 6/1999 habilita el Govern per a l'adopció de les mesures que calguin en relació amb la utilització del domini públic hidràulic, encara que hagi estat objecte de concessió.
En aquest sentit, el present Decret estableix mesures d'aplicació directa per economitzar l'aigua emmagatzemada en els embassaments, com ara el règim de dotacions a derivar dels embassaments més greument afectats, i habilita l'Administració hidràulica de Catalunya per adoptar mesures excepcionals en casos concrets, intensificant les facultats d'intervenció i control dels aprofitaments hidràulics i dels abocaments i establint les condicions perquè, a sol·licitud de les entitats locals interessades, es puguin assolir unes dotacions mínimes d'aigua per a usos domèstics, destinant a aquest efecte aigües concedides per a altres usos.
D'altra banda, el present Decret declara que no generen dret a indemnització, amb les excepcions que expressament s'hi preveuen, les mesures orientades a l'estalvi de l'aigua disponible i a l'optimització de la seva utilització, atès que tenen per objecte canalitzar l'esforç comú per fer front a la situació de la sequera produint-se una modificació en els supòsits determinants de l'atorgament de les concessions que permet la seva revisió d'acord amb l'article 63.1.a) de la Llei 29/1985, revisió que no atorga al concessionari dret a ser indemnitzat.
Per tant, a proposta del conseller de Medi Ambient, d'acord amb l'informe favorable del Consell d'Administració de l'Agència Catalana de l'Aigua i amb la deliberació prèvia del Govern,
El present Decret té per objecte establir, a l'empara de l'article 12.2.c) de la Llei 6/1999, de 12 de juliol, d'ordenació, gestió i tributació de l'aigua, les normes i les mesures especials per a l'aprofitament dels recursos hidràulics escassos en l'àmbit de les conques dels rius que discorren íntegrament pel territori de Catalunya, definides per l'article 5 de la Llei 6/1999.
El Consell d'Administració de l'Agència Catalana de l'Aigua podrà determinar, a proposta de la seva directora i amb informe previ de les seccions de les comissions de desembassaments afectades, les reduccions en les dotacions d'aigua per a cadascun dels diferents usos, i restaran referits els drets concessionals a les dotacions reduïdes.
Aquestes reduccions són aplicables a les dotacions previstes en l'article 4.
Facultats d'intervenció i control
La Directora de l'Agència Catalana de l'Aigua resta facultada per adoptar qualsevol mesura que sigui necessària per optimitzar l'aprofitament de les reserves d'aigua disponibles, fins i tot per establir la reducció o la suspensió de qualsevol aprofitament d'aigua, quan així ho exigeixi l'interès públic, i així mateix per imposar als usuaris de l'aigua l'establiment de dispositius de modulació, regulació i mesura automàtica en les infraestructures de derivació d'aigua, sigui quina sigui la seva titularitat i destinació o afecció.
4.1 El volum màxim a derivar de l'embassament de Boadella en el riu Muga fins al 31 de desembre de 2000 serà de 7 hm3 destinats als abastaments de Figueres i de la Costa Brava nord i 15 hm3 destinats a regadius.
El cabal destinat a reg que figura a l'apartat anterior podrà ser incrementat entre el 15 de juny i el 15 de setembre de 2000 per tal de satisfer la demanda estacional en cas que les possibles pluges incrementin el volum d'aigua emmagatzemada a l'embassament de Boadella.
4.2 El règim de dotacions a mantenir en el riu Ter a partir del sistema Sau-Susqueda-Pasteral I i Pasteral II, resta establert de la manera següent:
a) El cabal mitjà a derivar per a l'abastament de l'àrea servida per l'Ens d'Abastament Aigües Ter-Llobregat s'estableix en 6,0 m3/s, amb un cabal instantani màxim de 7,0 m3/s.
b) A més del cabal indicat en la lletra anterior, a l'embassament del Pasteral I s'alliberarà cap al riu Ter un cabal de 3,0 m3/s durant els mesos de març a octubre de 2000.
c) Per la sèquia Monar el cabal circulant per raons sanitàries serà d'1,0 m3/s.
e) La Comunitat de Regants del canal de Vinyals regularà la seva presa de tal manera que garanteixi un cabal continu al riu Ter al punt de retorn de la depuradora de Girona d'1,5 m3/s.
f) Els aprofitaments hidroelèctrics situats aigua avall de l'embassament del Pasteral I podran turbinar només el cabal que excedeixi els 2,0 m3/s que hauran de circular sempre pel riu.
4.3 El règim de dotacions a mantenir a la conca del Llobregat resta establert de la manera següent:
a) El cabal mínim a derivar de l'embassament de Sant Ponç s'estableix en 0,5 m3/s.
b) El cabal mínim circulant pel riu Llobregat en el tram comprès entre l'embassament de la Baells i el punt de restitució del canal industrial de Berga, s'estableix en 0,3 m3/s.
c) La sèquia de Manresa derivarà del riu Llobregat un màxim de 0,8 m3/s.
d) En tot cas es garanteix la circulació per l'estació d'aforament de Castellbell i el Vilar d'un mínim de 5,5 m3/s.
4.4 Aquestes dotacions podran ser modificades per la directora de l'Agència Catalana de l'Aigua de conformitat amb l'article 3 del present Decret.
4.5 Es faculta al personal de l'Agència Catalana de l'Aigua amb atribucions en matèria de policia de lleres per vetllar per la correcta aplicació del que estableix el present article.
A tal efecte, els titulars dels aprofitaments hidràulics concessionats per l'Agència hauran de facilitar, en tot moment i amb comunicació prèvia per part de l'Agència, l'accés de l'esmentat personal a les instal·lacions o a les parts d'aquelles on es trobin els aparells de mesura directa o bé indirecta.
4.6 Per tal que les mesures adoptades no puguin produir danys irreversibles als conreus fruiters permanents en totes les zones afectades per les limitacions de subministrament, es reservarà als embassaments un volum equivalent a la dotació de 700 m3/ha/mes.
Aquests volums reservats no excediran d'1,5 hm3 a la Muga, 5,37 hm3 al riu Ter i 2,5 hm3 al riu Llobregat i estan inclosos en els cabals de reg esmentats als articles 4.1, 4.2 i 4.3.
La petició d'aquests cabals específics haurà d'estar avalada per un informe favorable del Departament d'Agricultura, Ramaderia i Pesca.
Utilització de l'aigua per les entitats locals amb finalitats diferents de l'abastament domiciliari
5.1 Les entitats locals no podran destinar aigua potable per al funcionament de fonts ornamentals.
Només es recorrerà a la utilització d'aigua potable per a neteja de carrers quan sigui imprescindible per mantenir les condicions higièniques i sanitàries adients i, en aquest cas, se n'utilitzarà el mínim indispensable.
5.2 La utilització d'aigua per al reg de jardins públics es reduirà al mínim indispensable.
5.3 Quan es destinin aigües no potables per als usos esmentats, caldrà que estiguin prèviament desinfectades i es mantingui el mateix efecte de forma residual.
5.4 Les entitats locals promouran, dins de l'àmbit de les seves competències, mesures de difusió i informació sobre la utilització racional i l'estalvi de l'aigua.
El canal de la Dreta del Llobregat no derivarà del riu més de 0,8 m3/s, els quals poden ser incrementats fins a un màxim d'1,2 m3/s amb aportacions procedents de l'estació depuradora d'aigües residuals de Sant Feliu de Llobregat, sempre que les condicions sanitàries siguin adients.
7.1 Els aprofitaments hidroelèctrics de la Baells i del Pasteral I deixaran de turbinar i alliberaran els cabals assenyalats als articles 4.2 i 4.3 pels desguassos intermedis o de fons mentre no sigui aprovat per la directora de l'Agència Catalana de l'Aigua un programa d'explotació de periodicitat setmanal elaborat pel corresponent concessionari.
7.2 Els aprofitaments hidroelèctrics situats aigua avall dels embassaments de Sant Ponç, la Baells i el Pasteral I que, d'acord amb el seu títol concessional, puguin embassar aigua, funcionaran en règim estrictament fluent sense provocar oscil·lacions en el règim de cabals circulants del riu.
Resta reduïda la dotació d'aigua no procedent de depuradora d'aigües residuals per al reg de camps de golf a un màxim mensual de 450 m3 per hectàrea útil de joc.
Per a l'autorització de proves esportives que impliquin desembassament extraordinari de més de 0,5 hm3, caldrà que el dia primer del mes en què es vulgui realitzar la prova el volum embassat en el sistema Ter i en el sistema la Llosa-Sant Ponç-la Baells sigui igual o superior al que figura en la taula de l'annex.
10.1 A petició de les entitas locals afectades, i en el cas que aquestes no puguin exercir les potestats administratives que els atribuieixen les lleis, la directora de l'Agència Catalana de l'Aigua podrà ordenar la destinació a l'abastament de població, amb caràcter temporal, de cabals d'aigua concedits per a altres usos.
Aquesta disposició queda limitada, amb caràcter general, a garantir a les poblacions afectades una dotació per al consum domèstic de 75 litres per habitant i dia, en els termes i amb els efectes previstos en l'article 120 de la Llei d'expropiació forçosa.
10.2 L'Agència Catalana de l'Aigua podrà autoritzar, a instància de les entitats locals interessades, derivacions o captacions d'aigua amb caràcter temporal per atendre l'abastament d'aigua potable de poblacions d'acord amb el procediment previst en l'article 76 del Reial decret 849/1986, d'11 d'abril, pel qual s'aprova el Reglament del domini públic hidràulic, i l'entitat beneficiària resta obligada a indemnitzar els perjudicis efectius que es puguin produir en altres aprofitaments preexistents de comú acord amb el titular del dret afectat o, si manca, en els termes que estableixi l'Agència Catalana de l'Aigua en un expedient en què es donarà audiència a les parts.
L'Agència Catalana de l'Aigua, podrà ordenar la suspensió temporal o la clausura dels abocaments que puguin ocasionar interrupcions en les operacions de captació i tractament d'aigua per a l'abastament o un deteriorament sensible de la qualitat dels recursos.
Les infraccions en què puguin incórrer els titulars dels esmentats abocaments es qualificaran de molt greus d'acord amb els articles 108 i 109 de la Llei d'aigües.
Les mesures que estableix el present Decret i les que s'adoptin en la seva aplicació no donen dret a cap tipus d'indemnització, llevat de les excepcions que expressament s'hi preveuen.
Els drets concessionals afectats per les mesures que estableix el present Decret i les que s'adoptin en la seva aplicació restaran modificats mentre aquell mantingui la seva vigència en la forma que s'hagi establert.
L'incompliment de les mesures esmentades es considerarà infracció tipificada en l'article 108.c) de la Llei d'aigües, la qual se sancionarà en el seu grau màxim d'acord amb els criteris de l'article 109 de la Llei d'aigües, sens perjudici del que preveu l'article 10 del present Decret.
Els expedients de contractació d'obres, subministraments i assistències que realitzi l'Agència Catalana de l'Aigua en aplicació del present Decret seran objecte de tramitació d'emergència als efectes previstos en l'article 73 de la Llei 13/1995, de 18 de maig, de contractes de les administracions públiques.
Així mateix, hi és d'aplicació la declaració d'utilitat pública prevista en l'article 12.2.c) de la Llei 6/1999.
—1 El present Decret tindrà vigència fins al 31 de desembre de 2000, llevat que les reserves d'aigua en els sistemes Ter i Llobregat observin a primer de cada mes uns valors iguals o superiors a les de l'annex, moment en què quedaran extingits els seus efectes.
—2 Aquest Decret entrarà en vigor l'endemà de la seva publicació en el Diari Oficial de la Generalitat de Catalunya.
1r de juny: vol. mínim embassat 220 hm3.
1r de juliol: vol. mínim embassat 260 hm3.
1r d'agost: vol. mínim embassat 270 hm3.
1r de setembre: vol. mínim embassat 280 hm3.
1r d'octubre: vol. mínim embassat 260 hm3.
1r de juny: vol. mínim embassat 165 hm3
1r de juliol: vol. mínim embassat 165 hm3.
1r d'agost: vol. mínim embassat 165 hm3.
1r de setembre: vol. mínim embassat 165 hm3.
1r d'octubre: vol. mínim embassat 150 hm3.